Kandidat za potpredsjednika Vlade i ministra graditeljstva i prostornog uređenja Predrag Štromar (HNS) izjavio je na matičnom saborskom Odboru za graditeljstvo, od kojega je dobio potporu, kako će, ako se ne istražuju afere koje se povezuju uz njegovo ministarstvo, uputiti poziv nadležnim tijelima da ih istraže.

Ako ih nitko ne istražuje to nije dobra stvar, odgovorio je Štromar Mostovu Tomislavu Paneniću kojeg je zanimalo hoće li provesti istražne radnje za afere koje se vežu uz Ministarstvo, konkretno cijenu gradnje kuća u Gunji i vjetroelektrane. To moraju istražiti nadležna tijela, ako to ne rade uputit ću im poziv, ako ničeg drugog, onda na temelju članaka u novinama, rekao je Štromar.

Pravi porez na nekretnine za tri do pet godina

Za tri do pet godina imat ćemo pravi porez na nekretnine i imovinu, za sada je, mislim, rano, odgovorio je Štromar kad na podsjećanje da je bio protiv tog poreza. Bili smo protiv jer nije bilo dovoljno evidencija, nije bila dovršena legalizacije, osim toga neke države ga uvode godinama, kaže potencijalni ministar i tumači kako porez koji će stupiti na snagu od nove godine nije pravi porez na nekretnine, nego transmisija komunalne naknade.

Potvrdio je da će nastaviti projekt povezivanja katastra i gruntovnice, nastaviti izgradnju POS stanova, a dio koji se neće moći prodati dati u najam. Ističe da građevinska inspekcija mora imati digitalizirane karte i u svakom trenutku znati za bilo koji incident u prostoru. Pohvalio je rad Ministarstva u koje odlazi, a njegovom najvećom vrijednošću označio ljude. Ne očekuje probleme u radu, ali očekuje nove izazove za novi iskorak.

Plenković misli da će Štromar biti dobar suradnik

Premijer Andrej Plenković za Štromara kaže da je osoba s dugogodišnjim stažem župana i iskustvom u poslovnom svijetu. Riječ je o čovjeku koji se iskazao na nizu političkih dužnosti, koji dobro razumije funkcioniranje institucija, posebno lokalnih jedinica, pa je prirodan slijed da sada preuzme odgovornost na središnjoj razini vlast, ističe.

Vjerujem da će kao potpredsjednik Vlade biti učinkovit suradnik u Užem kabinetu i politički partner koji će omogućiti ispunjenje Vladinih ciljeva, njegov ulazak u Vladu dodana je vrijednost aktivnostima kolega koji su u ovom trenutku članovi vlade, poručio je premijer. Plenković od Pavića očekuje da pridonese iskoristivosti sredstava iz Europskog socijalnog fonda.